Priekšlikums PADOMES REGULA, ar ko groza Regulu (ES) Nr. 1259/2012 par zvejas iespēju iedalīšanu atbilstīgi Partnerattiecību nolīgumam zivsaimniecības nozarē starp Eiropas Savienību un Mauritānijas Islāma Republiku /* COM/2013/0419 final - 2013/0194 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Pamatojoties uz attiecīgo Padomes pilnvarojumu, Eiropas Komisija risināja sarunas ar Mauritānijas Islāma Republiku par to, lai atjaunotu protokolu, kas pievienots Partnerattiecību nolīgumam zivsaimniecības nozarē starp Eiropas Kopienu un Mauritānijas Islāma Republiku. Sarunu iznākumā 2012. gada 26. jūlijā tika parafēts jauns protokols, kuru provizoriski piemēro kopš tā parakstīšanas dienas — 2012. gada 16. decembra. Jaunais protokols attiecas uz 2 gadu ilgu laikposmu, sākot no minētās dienas. To zvejas iespēju iedalīšana, kas Eiropas Savienībai piešķirtas saskaņā ar jauno protokolu, tika veikta ar Padomes 2012. gada 3. decembra Regulu (ES) Nr. 1259/2012 par zvejas iespēju iedalīšanu atbilstīgi protokolam, ar kuru uz diviem gadiem nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Savienību un Mauritānijas Islāma Republiku, un par grozījumiem Regulā (EK) Nr. 1801/2006[1]. 2013. gada 19. un 20. februārī Parīzē Zivsaimniecības partnerattiecību nolīguma 10. pantā paredzētās Apvienotās komitejas sastāvā kopā sanāca Eiropas Savienības un Mauritānijas pārstāvji. Apvienotā komiteja ar 2013. gada 20. februāra protokolu validēja Eiropas Savienības lūgumu par to, lai, ņemot vērā Francijas nolūkus zvejas jomā un flotes komerciālo stratēģiju, ar visu attiecīgo dalībvalstu piekrišanu trīs 6. kategorijas licences pārceltu uz 5. kategoriju. Šīs sanāksmes rezultātā tagad protokolā paredzētās ikgadējās tunzivju zvejas iespējas ir šādas: – 25 tunzivju seineri (kādreizējo 22 tunzivju seineru vietā), – 19 kuģi tunzivju zvejai ar makšķerēm vai kuģi tunzivju zvejai ar āķu jedām (kādreizējo 22 šādu kuģu vietā). Tāpēc ir atkārtoti jādefinē zvejas iespējas 5. un 6. zvejas kategorijā. Tālab attiecībā uz šo zvejas iespēju iedalījumu jāgroza Padomes Regula (ES) Nr. 1259/2012. Tā kā šāda pārgrupēšana attiecas tikai uz Francijai iedalītajām zvejas iespējām un neskar pārējo dalībvalstu intereses, turklāt zvejas iespēju kopējais apjoms un Eiropas Savienības finansiālā ieguldījuma summa nemainās, un ņemot vērā pastāvošo protokola nepilnīgas izmantošanas risku, ir svarīgi, lai licenču pārcelšana notiktu bez kavēšanās. Tāpēc šādam noteikumam jābūt ar atpakaļejošu spēku un tas jāpiemēro no 2013. gada 20. februāra jeb no Apvienotās komitejas sanāksmes protokola parakstīšanas dienas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Pirms Apvienotās komitejas sanāksmes tika uzklausīts ieinteresēto personu viedoklis. Tehnisko sanāksmju laikā notikušas apspriedes arī ar dalībvalstu ekspertiem. Apspriežu secinājums ir tāds, ka šīs izmaiņas pienāktos izdarīt, vienojoties ar Mauritānijas pusi. Tunzivju zvejas iespēju kopējais apjoms tāpēc nemainīsies, un zvejas resursus šīs izmaiņas neietekmēs. Arī Eiropas Savienības finansiālā ieguldījuma apjoms nemainīsies. 3. SECINĀJUMS Pamatojoties uz iepriekšminēto, Komisija ierosina Padomei pieņemt šo regulu par Regulas (EK) Nr. 1259/2012 grozīšanu. 2013/0194 (NLE) Priekšlikums PADOMES REGULA, ar ko groza Regulu (ES) Nr. 1259/2012 par zvejas iespēju iedalīšanu atbilstīgi Partnerattiecību nolīgumam zivsaimniecības nozarē starp Eiropas Savienību un Mauritānijas Islāma Republiku EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 3. punktu, ņemot vērā Eiropas Komisijas priekšlikumu, tā kā: (1) Padome 2006. gada 30. novembrī pieņēma Regulu (EK) Nr. 1801/2006, lai noslēgtu Partnerattiecību nolīgumu zivsaimniecības nozarē starp Eiropas Kopienu un Mauritānijas Islāma Republiku[2] (turpmāk "Partnerattiecību nolīgums"). (2) Saskaņā ar Padomes Lēmumu 2012/827/ES[3] no parakstīšanas dienas — 2012. gada 16. decembra — provizoriski piemēro jaunu protokolu, ar kuru nosaka zvejas iespējas un finansiālo ieguldījumu, kas paredzēti Partnerattiecību nolīgumā. Jaunais protokols Eiropas Savienības kuģiem piešķir zvejas iespējas ūdeņos, kas attiecībā uz zveju ir Mauritānijas jurisdikcijā. To zvejas iespēju iedalīšana, kas Eiropas Savienībai piešķirtas saskaņā ar jauno protokolu, tika veikta ar Padomes 2012. gada 3. decembra Regulu (ES) Nr. 1259/2012 par zvejas iespēju iedalīšanu atbilstīgi protokolam, ar kuru uz diviem gadiem nosaka zvejas iespējas un finansiālo ieguldījumu, kas paredzēts Partnerattiecību nolīgumā zivsaimniecības nozarē starp Eiropas Savienību un Mauritānijas Islāma Republiku, un par grozījumiem Regulā (EK) Nr. 1801/2006[4]. (3) 2013. gada 19. un 20. februārī Eiropas Savienības un Mauritānijas pārstāvji tikās Partnerattiecību nolīguma 10. pantā paredzētajā Apvienotajā komitejā. Saskaņā ar Apvienotās komitejas sanāksmes protokolu puses ir savstarpēji vienojušās atkārtoti definēt zvejas iespēju iedalījumu jaunā protokola paredzētajā 5. zvejas kategorijā (tunzivju seineri) un 6. zvejas kategorijā (kuģi tunzivju zvejai ar makšķerēm un kuģi zvejai ar dreifējošām āķu jedām). Pārgrupēšana attiecas tikai uz Francijai iedalītajām zvejas iespējām un neskar pārējo dalībvalstu intereses. Zvejas iespēju kopējais apjoms paliek nemainīgs. Eiropas Savienības finansiālā ieguldījuma summa nemainās. Protokola iespējas patlaban tiek izmantotas nepilnīgi, un ir svarīgi, lai licenču pārcelšana notiktu bez kavēšanās. Tāpēc šai regulai būtu jāstājas spēkā tūlīt pēc tās publicēšanas un būtu jākļūst piemērojamai no 2013. gada 20. februāra jeb dienas, kurā parakstīts Apvienotās komitejas sanāksmes protokols un atkārtoti definētas zvejas iespējas, IR PIEŅĒMUSI ŠO REGULU. 1. pants Regulas (ES) Nr. 1259/2012 1. panta 1. punkta e) un f) apakšpunktu aizstāj ar šādiem: "e) 5. kategorija – tunzivju seineri Spānija 17 licences Francija 8 licences f) 6. kategorija – kuģi tunzivju zvejai ar makšķerēm un kuģi zvejai ar dreifējošām āķu jedām Spānija 18 licences Francija 1 licence". 2. pants Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī. To piemēro no 2013. gada 20. februāra. Šī regula uzliek saistības kopumā un ir tieši piemērojama visās dalībvalstīs. Briselē, Padomes vārdā — priekšsēdētājs [1] OV L 361, 31.12.2012., 87. lpp. [2] OV L 343, 8.12.2006., 1. lpp. [3] OV L 361, 31.12.2012., 10. lpp. [4] OV L 361, 31.12.2012., 87. lpp.